**Ministru kabineta noteikumu projekta “Kārtība, kādā atļauj noziedzīgu nodarījumu izdarījušā Latvijas pilsoņa pieņemšanu militārajā dienestā un uzņemšanu Zemessardzē” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Nav attiecināms. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | [Militārā dienesta likuma](https://likumi.lv/ta/id/63405-militara-dienesta-likums) 16. panta 2.³ daļa un [Latvijas Republikas Zemessardzes likuma](https://likumi.lv/ta/id/210634-latvijas-republikas-zemessardzes-likums) [14. pant](https://likumi.lv/ta/id/210634-latvijas-republikas-zemessardzes-likums#p15)a sestā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Aizsardzības ministrija ir pārskatījusi Militārā dienesta likumā un Latvijas Republikas Zemessardzes likumā noteiktos ierobežojumus sodīto personu pieņemšanai dienestā un iesniegusi Saeimas Aizsardzības iekšlietu un korupcijas novēršanas komisijā priekšlikumus to samazināšanai. Pamatojoties uz Aizsardzības ministrijas priekšlikumiem, tika izstrādāti likumprojekti “Grozījumi Militārā dienesta likumā” (Nr. 739/Lp13) un “Grozījumi Latvijas Republikas Zemessardzes likumā” (Nr. 740/Lp13). Pēc šo grozījumu pieņemšanas Militārā dienesta likuma 16. panta 2.³ daļa un [Latvijas Republikas Zemessardzes likuma](https://likumi.lv/ta/id/210634-latvijas-republikas-zemessardzes-likums) [14. pant](https://likumi.lv/ta/id/210634-latvijas-republikas-zemessardzes-likums#p15)a sestā daļa paredzēs komisijas izveidošanu, kura Ministru kabineta noteiktajā kārtībā vērtēs to personu pieņemšanu profesionālajā dienestā un uzņemšanu Zemessardzē:  1) kuras ir izdarījušas tīšu kriminālpārkāpumu, tīšu, mazāk smagu noziegumu, vai izpaudušas valsts noslēpumu aiz neuzmanības un  2) sodāmība ir dzēsta vai noņemta vai pēc nolēmuma par kriminālprocesa izbeigšanu uz nereabilitējoša pamata ir pagājuši ne mazāk kā pieci gadi.  Proti, gadījumā, ja komisija pieņem lēmumu par to, ka kandidāta izdarītais noziedzīgais nodarījums neietekmē viņa pieņemšanu dienestā, kandidāts var turpināt iziet Militārā dienesta likuma 19. panta otrajā daļā minētās pārbaudes.  Ministru kabineta noteikumu projekts izstrādāts, lai noteiktu kārtību, kādā aizsardzības ministra izveidota komisija (turpmāk – komisija) var atļaut vai neatļaut turpināt Latvijas pilsoņa pieņemšanu militārajā dienestā vai uzņemšanu dienestā Zemessardzē (turpmāk – pieņemšanu dienestā), kas ir sodīts vai notiesāts par tīšu noziedzīgu nodarījumu (turpmāk – kandidāts), ja nav izdarīts smags vai sevišķi smags noziegums un sodāmība ir dzēsta vai noņemta vai pēc nolēmuma par kriminālprocesa izbeigšanu uz nereabilitējoša pamata ir pagājuši ne mazāk kā pieci gadi.  Ar pozitīvu komisijas lēmumu tiks novērsts Militārā dienesta likuma 16. panta otrās daļas 1. un 3. punktā un Latvijas Republikas Zemessardzes likuma 14. panta ceturtās daļas 3. un 3.² punktā minētais šķērslis personas pieņemšanai dienestā, ja nav izdarīts tīšs smags vai sevišķi smags noziegums. Attiecīgi persona, kuras pieņemšanu dienestā komisija būs atļāvusi, varēs piedalīties turpmākajā atlases procedūrā un piedalīties nepieciešamajos pārbaudījumos, kuru gaitā tiks pārbaudīta personas atbilstība citām likumā noteiktajām prasībām (t. sk. veselības stāvoklis un fiziskā sagatavotība) un pēc kuru iziešanas Nacionālajos bruņotajos spēkos tiks pieņemts gala lēmums par personas pieņemšanu vai nepieņemšanu dienesta.    Projekts paredz iespēju komisijai pieprasīt no citām iestādēm nolēmumu kriminālprocesā, ar kuru persona atzīta par vainīgu noziedzīga nodarījuma izdarīšanā, kā arī citus dokumentus, kuriem pēc komisijas ieskatiem ir nozīme jautājuma izskatīšanā.  No projekta 5.punkta izriet, ka komisija, izvērtē riskus, vai atļauja nekaitēs dienesta pamatā esošām valsts imperatīvām militārajām interesēm, kas vērstas uz valsts pastāvēšanas un suverenitātes nodrošināšanu, proti – vitālo valsts interešu efektīvu nodrošināšanu (Augstākās tiesas Senāta Administratīvo lietu departamenta 2012. gada 4. jūnija sprieduma lietā Nr. SKA-138/2012 10.-12.punkts). Iespēju dienēt NBS būtiski ietekmē likuma “Par valsts noslēpumu”, kura mērķis ir valsts noslēpuma glabāšanas un izmantošanas kārtības un aizsardzības nodrošināšana, nosacījumi speciālās atļaujas saņemšanai. Tādēļ komisija, ņems vērā noziedzīgā nodarījuma veidu, raksturu un personas attieksmi pret to.  Projektā minēto personas datu, kas attiecas uz noziedzīgiem nodarījumiem, sodāmību, apstrāde nodrošinās komisijai pilnvērtīgu, objektīvu un vispusīgu personas izvērtēšanu atļaujas izsniegšanai. Aizsardzības ministrija nodrošinās atbilstošas garantijas datu uzglabāšanai.  Noteikumu projektā 5. un 6.punktā ir ietverts datu apstrādes mērķis:   * objektīva noziedzīga nodarījuma iespējamās ietekmes uz plānoto dienesta gaitu izvērtēšana, ņemot vērā ne tikai noziedzīga nodarījuma veidu, raksturu, bet arī kandidāta attieksmi pret noziedzīgo nodarījumu, * kā arī pamatota lēmuma pieņemšana par kandidāta izdarītā noziedzīgā nodarījuma ietekmi un pieņemšanu dienestā.   Informācija par kandidāta sodāmību, tā darbību, raksturojumu var būt vairāku institūciju rīcībā. Lai mazinātu administratīvo slogu kandidātam, valsts pārvaldes iestādes savā darbībā ievēro sadarbības principu, iegūstot informāciju. Saskaņā ar noteikumu projektu komisija var pieprasīt izvērtēšanai nepieciešamo informāciju no:  1. Iekšlietu ministrijas Informācijas centra – ziņas no Sodu reģistra (aktuālas un arhīva datu bāzes) par kandidāta sodāmību, lai noskaidrotu ziņas par to, vai kandidāts iepriekš tika sodīts par tīšu noziedzīgu nodarījumu, noziedzīgā nodarījuma veidu, raksturu;  2. Ieslodzījuma vietu pārvaldes, ja no personas atbrīvošanas no brīvības atņemšanas iestādes nav pagājuši pieci gadi – informāciju par personas attieksmi pret izdarīto noziedzīgo nodarījumu, personas raksturojumu soda izpildes laikā un soda izpildes gaitu, lai gūtu priekšstatu par kandidātu un izvērtētu iespējamos riskus valsts aizsardzībai nākotnē, pēc kandidāta pieņemšanas dienestā.  3. Valsts probācijas dienesta – informāciju par personas attieksmi pret izdarīto noziedzīgo nodarījumu, personas darbību laikposmā, kad tā bija Valsts probācijas dienesta klients, personas raksturojumu un soda izpildes gaitu, lai gūtu priekšstatu par kandidātu un izvērtētu iespējamos riskus valsts aizsardzībai nākotnē, pēc kandidāta pieņemšanas dienestā.  4. Latvijas Nacionālā arhīva vai tā struktūrvienības – tiesas nolēmumu vai prokurora priekšrakstu kopijas un citu kandidāta atbilstības noteikšanai profesionālajām dienestam nepieciešamo informāciju, proti, komisija pieprasīs ziņas, kas ir Latvijas Nacionālā arhīva rīcībā un ļauj izvērtēt kandidāta attieksmi pret izdarīto noziedzīgo nodarījumu, kandidāta raksturojumu (ja nav saņemts no kandidāta vai citas iestādes) un noskaidrot ziņas par personas sodāmību un gūtu priekšstatu par personas uzvedības īpašību kopumu, kas nosaka tās izturēšanos un rīcību, un izvērtētu tās iespējamo kaitējumu valsts aizsardzības interesēm nākotnē.  5. Tiesām un prokuratūras – ja nepieciešams, tiesas nolēmumu vai prokurora priekšrakstu kopijas (ja lieta nav nodota Latvijas Nacionālajā arhīvā vai tā struktūrvienībā), lai gūtu priekšstatu par kandidāta izdarītā noziedzīgā nodarījuma raksturu, kandidāta lomu noziedzīgā nodarījuma izdarīšanā, kandidāta tiesai pausto attieksmi pret noziedzīgo nodarījumu.  6. Valsts drošības iestādei – atzinumu par to, vai kandidāta izdarītais noziedzīgais nodarījums ir šķērslis atļaujas saņemšanai pieejai valsts noslēpumam atbilstoši likuma “Par valsts noslēpumu” prasībām, ja šādas atļaujas saņemšana ir nepieciešama (prasība pēc atļaujas saņemšanas pieejai valsts noslēpumam ir noteikta visiem profesionālā dienesta karavīru amatiem un daļai zemessargu amatiem);  7. Citas institūcijas vai personas, tai skaitā kandidāta esošās vai bijušās darba (dienesta) vietas (ja tādējādi informācija par kandidāta sodāmību netiek atklāta personām, kuras par to nav zinājušas) – informāciju (piemēram, raksturojumu), kas ļauj izvērtēt personas attieksmi pret izdarīto noziedzīgo nodarījumu un izvērtēt iespējamo kaitējumu valsts aizsardzības interesēm nākotnē. Šī regulējuma mērķis ir vienlaikus arī nodrošināt personas datu konfidencialitāti. No katras konkrētas lietas apstākļiem būs atkarīgs tas, kā komisija pārliecināsies vai ar šādu informācijas pieprasījumu citai institūcijai vai personai netiks atklāta informācija par personas sodāmību. Piemēram, ja persona ir publiska persona, par kuras sodāmību ir informēta visa sabiedrība (informācija par sodāmību ir publiski pieejama), bažas par informācijas pieprasījuma pieļaujamību nebūs pamatotas. Līdzīga situācija varētu būt gadījumā, kad, piemēram, persona izdarīja noziedzīgu nodarījumu valsts institūcijā un attiecīgi noziedzīga nodarījuma specifikas dēļ nav šaubu, ka personas bijušā darba vieta ir informēta par konkrētas personas sodāmību. Vai citos gadījumos, kad informāciju nepieciešams saņemt no cietušā, liecinieka vai citas personas, kas bijusi tieši saistīta ar attiecīgo noziedzīgo nodarījumu. Šaubu gadījumā, ja tas būs nepieciešams, komisija varēs sazināties ar pašu personu, lai noskaidrotu, vai informācijas pieprasījuma nosūtīšana konkrētai personai no datu konfidencialitātes viedokļa ir pieļaujama.  Gūtā informācija tiks glabāta personas lietā. Aizsardzības ministrija nodrošinās lietas glabāšanu un noformēšanu normatīvajos aktos par dokumentu apriti, glabāšanu, izstrādāšanu un noformēšanu noteiktajā kārtībā. Kandidāta izvērtēšanas lietā esošos dokumentus Aizsardzības ministrija glabās 10 gadus.  Latvijas Republikas Senāts 2019. gada 13. marta spriedumā lietā Nr. SKA-442/2019 ir atzinis, ka valstij ir plaša rīcības brīvība lemt, kuras personas drīkst atrasties valsts dienestā, tostarp - Zemessardzē. Tādēļ valsts var izvirzīt paaugstinātas prasības personām saistībā ar lojalitāti pret valsti un citiem personu raksturojošiem kritērijiem (tostarp noziedzīgu nodarījumu izdarīšanu u. tml.), jo šāds dienests saistīts ar būtiskas funkcijas – valsts aizsardzība – nodrošināšanu. Sodāmība izpaužas virknē ierobežojumu un vērtējama kā notiesātajai personai nelabvēlīgas sekas. Spriedumā arī norādīts, ka šo ierobežojumu apjomu un ilgumu nosaka gan Krimināllikums, gan citu tiesību nozaru normas, kurās noregulētas ar krimināltiesībām nesaistītas tiesiskās sekas (pamatā saistītas ar ierobežojumiem ieņemt amatus, ja ir bijis izdarīts noziedzīgs nodarījums). Savukārt Satversmes tiesa jau 2006. gadā vienā no saviem spriedumiem norādīja, ka amata ierobežojumi personām, kuras pilda valstij nozīmīgas funkcijas (..), var būt stingrāki nekā citās jomās. Tostarp arī kritēriji, kas saistīti ar amata pretendenta personību (Satversmes tiesas 2006. gada 23. februāra sprieduma Nr. 2005-22-01 10.2 apakšpunkts). Salīdzinot sodītā kandidāta privātās dzīves neaizskaramības ierobežojumu un iespējamo kaitējumu valsts aizsardzības interesēm un līdz ar to arī sabiedrības interesēm, ņemot vērā to, ka sodītai personai pēc pozitīvas izvērtēšanas netiek ierobežotas Latvijas Republikas Satversmē garantētās tiesības uz nodarbošanos, secināms, ka sabiedrības gūtais labums ir lielāks nekā iespējamais sodītajam kandidātam nodarītais kaitējums. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Nacionālie bruņotie spēki, Militārās izlūkošanas un drošības dienests |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Persona, kura ir izdarījusi tīšu kriminālpārkāpumu, tīšu, mazāk smagu noziegumu vai izpaudusi valsts noslēpumu aiz neuzmanības un sodāmība ir dzēsta vai noņemta vai pēc nolēmuma par kriminālprocesa izbeigšanu uz nereabilitējoša pamata ir pagājuši ne mazāk kā pieci gadi. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| Projekts šo jomu neskar. | | |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts un tā anotācija publiskoti Aizsardzības ministrijas tīmekļa vietnē ([www.am.gov.lv](http://www.am.gov.lv)) 06.08.2020. un Ministru kabineta tīmekļa vietnē ([www.mk.gov.lv](http://www.mk.gov.lv)) 07.08.2020. Tādējādi sabiedrības pārstāvjiem ir dota iespēja līdzdarboties likumprojekta izstrādē. |
| 2. | Sabiedrības līdzdalība projekta izstrādē | Sabiedrība nav izmantojusi iespēju iesaistīties projekta izstrādē. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Aizsardzības ministrija, Nacionālie bruņotie spēki, Militārās izlūkošanas un drošības dienests |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Tiks izveidota pastāvīgā komisija, kuras sastāvu noteiks aizsardzības ministrs un kura pieņems lēmumu par kandidāta izdarītā noziedzīgā nodarījuma ietekmi uz viņa pieņemšanu dienestā. Ietekmes uz institūcijas cilvēkresursiem nav. |
| 3. | Cita informācija | Nav |

Iesniedzējs:

Aizsardzības ministrijas

valsts sekretārs Jānis Garisons

V.Upeniece, 67335241

[Vita.Upeniece@mod.gov.lv](mailto:Vita.Upeniece@mod.gov.lv)